KIRJALLINEN KYSYMYS E-2331/02 esittäjä(t): Dorette Corbey (PSE) komissiolle. Ruiskutettujen kanafileiden BSE-riski.



Virallinen lehti nro 052 E , 06/03/2003 s. 0152 - 0153



KIRJALLINEN KYSYMYS E-2331/02 esittäjä(t): Dorette Corbey (PSE) komissiolle (26. heinäkuuta 2002) Aihe: Ruiskutettujen kanafileiden BSE-riski Brittiläisen The Guardian -sanomalehden 8. heinäkuuta 2002 ilmestyneessä numerossa kerrottiin, että Alankomaista oli tuotu Yhdistyneeseen kuningaskuntaan suuria määriä pakastekanoja, joihin oli ruiskutettu nautojen ja sikojen valkuaista, ja että tästä aiheutuu mahdollisesti BSE-taudin riski. Valkuaisesta ei ollut mainintaa pakastekanojen pakkausmerkinnöissä. Komission jäsen Byrne näpäytti Alankomaiden hallitusta näiden virhemerkintöjen vuoksi (jotka johtivat kuluttajia harhaan) ja hän ilmoitti toteuttavansa mahdollisesti uusia toimenpiteitä saatuaan uutta tietoa tästä petoksesta. The Guardianin uutinen mahdollisesta BSE-riskistä on aiheuttanut selvää tyrmistystä. 1. Voiko komissio vahvistaa, että naudan ja sian valkuaisen ruiskuttaminen kanafileisiin on yhteisön lainsäädännön mukaan sallittua? 2. Katsooko komissio, että naudan valkuaisen ruiskuttaminen kanafileisiin sisältää mahdollisen BSE-taudin riskin ja vaarantaa tällä tavoin kansanterveyden? 3. Katsooko komissio, että naudan valkuaisen ruiskuttaminen kanafileisiin on edelleen sallittava? 4. (Liittyen kysymykseen 2) Millä tavoin komissio on ilmoittanut tämän kantansa julkisesti? 5. Mitä komissio korostaa ulkoisessa tiedotuksessaan? Painottaako komissio yhteisön lainsäädännön rikkomista vai elintarvikkeiden turvallisuusriskin mahdollisuutta? David Byrnen komission puolesta antama vastaus (15. lokakuuta 2002) Irlannin elintarviketurvallisuusviranomainen ilmoitti komissiolle 21. toukokuuta 2002 elintarvikkeita ja rehua koskevan nopean tietojenvaihtojärjestelmän kautta, että eräät Alankomaissa valmistetut ja Irlannissa markkinoille saatetut kanafilevalmisteet eivät täytä direktiivin 2000/13/EY(1) vaatimuksia. Lehdistön tiedotettua tästä tapauksesta esille nousi kysymys naudan spongiformisen enkefalopatian (BSE:n) ja naudan valkuaisen alkuperän välisestä yhteydestä. Kuluttajille pakkausmerkinnöin annettavaa tuotetietoa ja kansanterveysriskiä on tarkasteltava erikseen. 1. Komissio katsoo, että kyseisten kanafilevalmisteiden pakkausmerkintä rikkoo selvästi elintarvikkeiden pakkausmerkinnästä annettua yhteisön lainsäädäntöä. Kyseisiin kanafileisiin lisättiin valmistusvaiheessa valkuaista, vettä ja muita ainesosia. Tuotetta ei voinut merkitä kanafileeksi, koska tällainen merkintä voidaan antaa ainoastaan tuoreelle siipikarjanlihalle. Lisäksi pakkaukseen on merkittävä tuotteessa käytetyt valkuaiset, vesi ja muut ainesosat sekä tuotteen lihapitoisuus. Valkuaisten (myös naudan ja sian valkuaisten) lisääminen tuoreeseen siipikarjanlihaan lihavalmisteen tuottamiseksi ei ole kielletty yhteisön lainsäädännössä, jos - lainsäädännössä ei nimenomaisesti kielletä valkuaisten käyttöä tällaisessa tuoteluokassa - lisäaineena käytettävät valkuaiset soveltuvat ihmisravinnoksi - valkuaiset merkitään ainesosien pakkausmerkintää koskevien säännösten mukaisesti. Komissio pitää kyseistä tapausta petoksena, koska kanafilevalmisteiden tapaus rikkoo elintarvikkeiden merkinnästä annettua lainsäädäntöä. Tapauksessa ei siis ole kyse yhteisön nykyisen lainsäädännön tarkistamisesta, vaan sen täytäntöönpanosta ja valvonnasta. Alankomaiden viranomaiset aikovat ryhtyä tarvittaviin toimiin edellä mainittujen vaatimusten täyttymisen varmistamiseksi. Lisäksi he aikovat toimittaa komissiolle ja muille jäsenvaltioille säännöllisesti raportteja näiden toimien tuloksista. 2. Komissio on myös pyytänyt tietoa naudan valkuaisen alkuperästä mahdollisen BSE-riskin arvioimiseksi. Nykyisen lainsäädännön mukaan mahdollisesti BSE-saastuneet kudokset poistetaan naudoista erikseen määriteltynä riskiaineksena ja tuhotaan. Muista naudan kudoksista peräisin olevaa valkuaista, jonka katsotaan soveltuvan ihmisravinnoksi, pidetään turvallisena. Alankomaiden viranomaisten antamien tietojen mukaan kanafilevalmisteissa käytetty naudan valkuainen tuotettiin hyväksytyissä yrityksissä Saksassa ja Espanjassa. Saksan ja Espanjan viranomaisia on pyydetty tarkistamaan näissä yrityksissä käytetyn naudanlihan alkuperä. Tähänastisten tietojen mukaan ei näytä olevan syytä epäillä, että kanafileisiin olisi ruiskutettu BSE-saastunutta ainesta. Komissio aikoo edelleen seurata meneillään olevia tutkimuksia, jotka koskevat lisäaineena käytetyn valkuaisen alkuperää ja turvallisuutta. 3. Kansalaisille suunnatut komission tiedotustoimet Komission lehdistöpäällikkö vastasi kanafilevalmisteiden tapauksen johdosta toimittajien kysymyksiin. Hän korosti, että on täysin laillista käyttää naudan valkuaista, jonka alkuperä on edellä mainitun mukaisesti todettu turvalliseksi, ja että tuotteessa käytetyt valkuaiset on merkittävä pakkauksiin. Kyseisen naudan valkuaisen kansanterveydelle mahdollisesti aiheuttamat riskit vaikuttavat hyvin pieniltä, mutta valkuaisen alkuperän tarkastamiseksi on tehtävä lisätutkimuksia yhteistyössä Alankomaiden viranomaisten kanssa. Asiasta ei ole laadittu muita lehdistötiedotteita. Yleensä komissio tiedottaa suoraan kansalaisille tapauksista, joissa kansanterveys on vakavasti uhattuna ja tiedottaminen Euroopan tasolla on tehokkaampaa kuin kansallisella tasolla. Kanafiletuotteiden tapauksessa komissio ilmoitti ongelmasta jäsenvaltioiden viranomaisille ja pyysi heitä toteuttamaan tarvittavat toimet kuluttajansuojan turvaamiseksi. (1) Euroopan parlamentin ja neuvoston direktiivi 2000/13/EY, annettu 20 päivänä maaliskuuta 2000, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä, EYVL L 109, 6.5.2000.